Πέδρο Τσιριβέγια

Ο Πέδρο Τσιριβέγια Μπούργος (, 23 Μαΐου 1997 - ) είναι Ισπανός ποδοσφαιριστής που αγωνίζεται στον Παναθηναϊκό ως αμυντικός μέσος.

Ξεκίνησε την επαγγελματική του καριέρα στη Λίβερπουλ, όπου αγωνίστηκε σε 11 αγώνες, εκ των οποίων ο ένας στην Πρέμιερ Λιγκ. Δόθηκε δανεικός στις Γκο Αχέντ Ιγκλς και Βίλεμ II στο ολλανδικό πρωτάθλημα (Έρεντιβιζι), πριν μετακινηθεί στη Ναντ με τη λήξη του συμβολαίου του το 2020. Με τη Ναντ κατέκτησε το Κύπελλο Γαλλίας το 2022.

Καριέρα

Λίβερπουλ

Ο Τσιριβέγια γεννήθηκε στη Βαλένθια και ξεκίνησε την καριέρα του από τις ακαδημίες της τοπικής Βαλένθια, όπου ξεχώρισε από μικρή ηλικία και ήταν αρχηγός σε διάφορα επίπεδα. Το 2013 μεταγράφηκε στη Λίβερπουλ, μαζί με τον Σέρχι Κανός, με την αγγλική ομάδα να μεριμνά για τη μετακόμιση και εγκατάσταση της οικογένειάς του. Το 2014 υπέγραψε επαγγελματικό συμβόλαιο και έγινε μέλος της ακαδημίας της Λίβερπουλ. 

Τη σεζόν 2015–16 έκανε το ντεμπούτο του με την πρώτη ομάδα σε αγώνα του ΟΥΕΦΑ Γιουρόπα Λιγκ απέναντι στην Μπορντώ, ενώ αγωνίστηκε και στο Κύπελλο Αγγλίας, όπου πραγματοποίησε την πρώτη του βασική συμμετοχή. Τον Μάιο του 2016 έκανε την παρθενική του εμφάνιση στην Πρέμιερ Λιγκ απέναντι στη Σουόνσι. Συνολικά έπαιξε σε 11 αγώνες με τη Λίβερπουλ, εκ των οποίων ο ένας στο πρωτάθλημα.

 Δανεισμοί 
Αναζητώντας χρόνο συμμετοχής, παραχωρήθηκε δανεικός σε ομάδες της Έρεντιβιζι: πρώτα στη Γκο Αχέντ Ιγκλς το 2017, όπου πέτυχε και τα πρώτα του επαγγελματικά γκολ, και την επόμενη χρονιά στη Βίλεμ II. Το 2019 δόθηκε δανεικός στην Εξτρεμαδούρα στην Ισπανία, όμως δεν κατάφερε να αγωνιστεί, λόγω καθυστερημένων εγγράφων μεταγραφής.

Επέστρεψε στη Λίβερπουλ για τη σεζόν 2019–20, όπου και συμμετείχε σε έναν αγώνα του Λιγκ Καπ, αλλά αποκαλύφθηκε εκ των υστέρων πως ήταν τυπικά μη εγκεκριμένος για συμμετοχή, με αποτέλεσμα η ομάδα να τιμωρηθεί με πρόστιμο.

 Ναντ 
Το καλοκαίρι του 2020, με τη λήξη του συμβολαίου του, υπέγραψε ελεύθερος στη Ναντ. Στη Γαλλία βρήκε σταθερότητα και καθιερώθηκε στη βασική ενδεκάδα. Σκόραρε το πρώτο του γκολ με τον σύλλογο τον Σεπτέμβριο του 2021 και αναδείχθηκε πολυτιμότερος παίκτης του αγώνα από τη L’Équipe. Τον Απρίλιο του 2022 ανανέωσε το συμβόλαιό του μέχρι το 2026 και λίγες μέρες αργότερα συμμετείχε ως βασικός στην κατάκτηση του Κυπέλλου Γαλλίας, στον τελικό απέναντι στη Νις. Τον Αύγουστο του 2023, ο προπονητής της ομάδας τον όρισε αρχηγό, εκτιμώντας τον χαρακτήρα και τη φιλοσοφία του μέσα και έξω από το γήπεδο.

 Παναθηναϊκός 
Στις 28 Ιουνίου 2025, υπέγραψε διετές συμβόλαιο με τον Παναθηναϊκό.

Διεθνής καριέρα

Ο Τσιριβέγια εκπροσώπησε την Ισπανία με την εθνική κάτω των 17, έχοντας πετύχει δύο τέρματα σε 15 συμμετοχές.

 Διακρίσεις 
Ναντ

 Κύπελλο Γαλλίας: 2021–22

Παραπομπές

 Εξωτερικοί σύνδεσμοι 



Κατηγορία:Ισπανοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Ισπανίας Κ17
Κατηγορία:Ποδοσφαιριστές Λίβερπουλ Φ.Κ.
Κατηγορία:Ποδοσφαιριστές Πρέμιερ Λιγκ
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές Γκο Αχέντ Ιγκλς
Κατηγορία:Ποδοσφαιριστές Βίλεμ ΙΙ
Κατηγορία:Ποδοσφαιριστές Έρεντιβιζι
Κατηγορία:Ισπανοί ποδοσφαιριστές στο εξωτερικό
Κατηγορία:Ξένοι ποδοσφαιριστές στην Ολλανδία
Κατηγορία:Ποδοσφαιριστές ΦΚ Ναντ
Κατηγορία:Ποδοσφαιριστές Λιγκ 1
Κατηγορία:Ξένοι ποδοσφαιριστές στη Γαλλία
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ξένοι ποδοσφαιριστές στην Ελλάδα